Departement sal eerste onteienaars wees, sê SisuluLindiwe Sisulu (Foto: Chantall Presence/ANA) Die departement van menslike nedersettings sal die eerste grondonteienaars wees sodra die wetgewing van krag word, het minister Lindiwe Sisulu Dinsdag gesê. Sisulu het die media toegespreek voor haar departement se begrotingsdebat in die parlement. Volgens haar sal wetgewing wat die onteiening van onbesette grond in openbare belang beheer, noodsaaklik wees om meer behuisingsgeleenthede naby aan stede te verseker vir behoeftige persone. “Ons sal seker maak dat ons eerste in die ry staan vir grond wat onteien word sodra die wetgewing goedgekeur is,” het die minister gesê. “Trouens, ons is van voornemens om ŉ klousule by die wetsontwerp in te sluit dat alle staatsbeheerde en openbare grond in die stede aangewend word vir behuisingsdoeleindes.” Die onteieningswetsontwerp is verlede jaar onttrek om LP’s kans te bied om te besin oor die vraag of artikel 25 van die Grondwet gewysig moet word om uitdruklik die onteiening van grond sonder vergoeding moontlik te maak. LP’s het verlede jaar ten gunste van die wysiging gestem.